ພວກສະໜັບສະໜຸນທ່ານທຣຳ ບຸກເຂົ້າໄປໃນຫໍລັດຖະສະພາ ສະຫະລັດ
ໃນຂະນະທີ່ຄວາມວຸ້ນວາຍທະວີຄວາມຮ້າຍແຮງຂຶ້ນຢູ່ອ້ອມແອ້ມຫໍລັດຖະສະພານັ້ນ ທ່ານທຣຳໄດ້ອອກຄຳຮຽກຮ້ອງຜ່ານທາງທວີດເຕີ້ ໃຫ້ພວກປະທ້ວງຕັ້ງຢູ່ໃນຄວາມສະຫງົບ ແລະເຄົາລົບຕຳຫຼວດ.
ພວກປະທ້ວງ ສະໜັບສະໜຸນປະທານາທິບໍດີສະຫະລັດ ທ່ານດໍໂນລ ທຣຳ ຈຳນວນຫຼາຍພັນຄົນ ໃນຕອນບ່າຍວັນພຸດມື້ນີ້ ໄດ້ບຸກເຂົ້າໄປໃນຫໍລັດຖະສະພາສະຫະລັດ ບັງຄັບໃຫ້ທັງສອງສະພາຕ້ອງຍົກເລີກຂັ້ນຕອນການປະຊຸມເພື່ອໃຫ້ການ ຢັ້ງຢືນຕໍ່ການລົງຄະແນນສຽງຂອງພວກຜູ້ແທນລັດຊຶ່ງເປັນບາດກ້າວຂັ້ນສຸດທ້າຍໃນການເລືອກຕັ້ງ ທ່ານໂຈ ໄບເດັນ ແລະທ່ານນາງຄາມາລາ ແຮຣິສ ເປັນປະ ທານາທິບໍດີ ແລະຮອງປະທານາທິບໍດີ ຄົນຕໍ່ໄປຂອງສະຫະລັດ ລາຍງານຂ່າວໂທລະພາບສະແດງໃຫ້ເຫັນພວກປະທ້ວງທີ່ພາກັນແອອັດຢູ່ດ້ານນອກຂອງຫໍລັດຖະສະພາສີຂາວ ອີກຫຼາຍຮ້ອຍຄົນໄດ້ບຸກຜ່າແນວຕຳຫຼວດຮັກສາສະພາ ແລະຫຼັ່ງໄຫຼເຂົ້າໃນຂ້າງໃນຂອງຫໍລັດຖະສະພາ ໃນຂະນະທີ່ມີລາຍງານວ່າ ບາງຄົນໄດ້ພະຍາຍາມທີ່ຈະມ້າງປະຕູຂອງຫ້ອງປະຊຸມສະພາຕ່ຳ ບ່ອນທີ່ສະມາຊິກສະພາພວມອະພິປາຍກັນຢູ່ ກ່ຽວກັບການລົງຄະແນນສຽງ ຂອງພວກຜູ້ແທນລັດ ທີ່ສະແດງໃຫ້ເຫັນວ່າ ທ່ານໄບເດັນ ຊະນະທ່ານທຣຳນັ້ນ ເຈົ້າຄອງນະຄອນຫຼວງວໍຊິງຕັນ ມູຣີແອລ ບາວເຊີ ໄດ້ປະກາດຫ້າມອອກນອກເຮືອນຫຼັງຈາກ 6 ໂມງແລງແລ້ວ ແລະໄດ້ສັ່ງໃຫ້ກຳລັງຮັກສາດິນແດນໃນເຂດນະຄອນຫຼວງວໍຊິງຕັນດີຊີ ເຂົ້າປະຈຳການ ໂທລະພາບຊ່ອງຟອກສ໌ນິວ ໄດ້ຖ່າຍຮູບເອົາກຳລັງຮັກສາຄວາມສະຫງົບນອກເຄື່ອງແບບ ທີ່ມີປືນເປັນອາວຸດ ປະເຊີນໜ້າກັບພວກປະທ້ວງຢູ່ຂ້າງໃນຂອງຫໍລັດຖະສະພາ ຜູ້ນຳສຽງສ່ວນນ້ອຍໃນສະພາຕ່ຳ ທ່ານເຄວິນ ແມັກຄາທີ ຊຶ່ງເປັນສະມາຊິກພັກຣີພັບບລີກັນຂອງທ່ານທຣຳ ກ່າວຕໍ່ອົງການຂ່າວນີ້ວ່າ ທ່ານໄດ້ຍິນຕຳຫຼວດລາຍງານວ່າ ໄດ້ມີສຽງປືນດັງຂຶ້ນ ມີພົນລະເຮືອນຄົນນຶ່ງໄດ້ຖືກຍິງ ຢູ່ຂ້າງໃນຂອງຫໍລັດຖະສະພາ ແລະໄດ້ຖືກສົ່ງໄປຮັກສາຕົວທີ່ໂຮງໝໍ ຜູ້ປະທ້ວງຄົນນຶ່ງ ໄດ້ຂຶ້ນໄປນັ່ງ ຢູ່ບ່ອນນັ່ງ ທີ່ຮອງປະທານາທິບໍດີໄມຄ໌ ເພັນສ໌ນັ່ງເປັນປະທານກອງປະຊຸມເພື່ອປຶກສາຫາລືກ່ຽວກັບເລື້ອງພວກຜູ້ແທນລັດກ່ອນທີ່ກອງປະຊຸມດັ່ງກ່າວໄດ້ຖືກລົບກວນ ພວກປະທ້ວງໄດ້ພາກັນເດີນຂະບວນໄປຍັງຫໍລັດຖະສະພາດ້ວຍການຊຸກຍູ້ຂອງທ່ານທຣຳ ທີ່ໄດ້ຮຽກຮ້ອງໃຫ້ພວກສະໜັບສະໜຸນທ່ານເດີນທາງມາວໍຊິງຕັນເພື່ອສະໜັບສະໜຸນຄວາມພະຍາຍາມຂອງທ່ານທີ່ຈະຕ່າວປີ້ນຜົນການເລືອກຕັ້ງ ໃນເດືອນພະຈິກ ໃນການໃຫ້ຄວາມເຫັນຕໍ່ພວກເດີນຂະບວນໃກ້ໆກັບທຳນຽບຂາວນັ້ນ ທ່ານທຣຳ ກ່າວຕໍ່ຝູງຊົນວ່າ “ພວກເຮົາຈະບໍ່ຍ້ອມແພ້ ພວກເຮົາຈະບໍ່ຍອມໃຫ້ຝ່າຍກົງກັນຂ້າມຊະນະ ” ໃນຂະນະທີ່ຄວາມວຸ້ນວາຍທະວີຄວາມຮ້າຍແຮງຂຶ້ນຢູ່ອ້ອມແອ້ມຫໍລັດຖະສະພານັ້ນ ທ່ານທຣຳໄດ້ອອກຄຳຮຽກຮ້ອງຜ່ານທາງທວີດເຕີ້ ໃຫ້ພວກປະທ້ວງຕັ້ງຢູ່ໃນຄວາມສະຫງົບ ແລະເຄົາລົບຕຳຫຼວດ ທ່ານທຣຳກ່າວວ່າ “ບໍ່ໃຊ້ຄວາມຮຸນແຮງ ຈຳໄວ້ ພວກເຮົາແມ່ນພັກແຫ່ງກົດໝາຍແລະຄວາມເປັນລະບຽບ - ເຄົາລົບກົດໝາຍ ແລະພວກຜູ້ຊາຍແລະແມ່ຍິງທີ່ຍິ່ງໃຫຍ່ ໃນເຄື່ອງແບບສີຟ້າ ຂອບໃຈ! ” ສຳລັບທ່ານໄບເດັນ ຈາກສຳນັກງານໂອນອຳນາດຂອງທ່ານ ຢູ່ລັດເດລາແວ ທາງພາກຕາເວັນອອກຂອງສະຫະລັດ ກ່າວວ່າ “ໃນຊົ່ວໂມງນີ້ ປະຊາທິປະໄຕຂອງພວກເຮົາ ພວມຖືກໂຈມຕີແບບບໍ່ເຄີຍມີມາກ່ອນ” ແລະຮຽກຮ້ອງໃຫ້ທ່ານທຣຳ ອອກຖະແຫຼງທາງໂທລະພາບແຫ່ງຊາດ ແລະເຮັດຫຼ້ອນພັນທະຂອງທ່ານໃນຖານະຜູ້ບັນຊາການສູງສຸດ ຮຽກຮ້ອງໃຫ້ພວກສະໜັບສະໜຸນທ່ານຢຸດເຊົາການເຄື່ອນໄຫວ ເຈົ້າໜ້າທີ່ປະຕິບັດກົດໝາຍ ໄດ້ຍິງລະເບີດນ້ຳຕາ ເຂົ້າໃສ່ພວກປະທ້ວງ ໃນຂະນະທີ່ພວກເຂົາເຈົ້າບຸກເຂົ້າໄປໃນຫໍລັດຖະສະພາ ຊຶ່ງເປັນສັນຍາລັກປະຊາທິປະໄຕຂອງສະຫະລັດຢູ່ໃນທົ່ວໂລກ ແລະໄດ້ຮ້ອງຂໍກຳລັງເສີມເພື່ອຮັບມືກັບພວກເດີນຂະບວນ ທີ່ໄດ້ພາກັນເຂົ້າໄປໃນຕຶກດັ່ງກ່າວ ແລະຕ້ານຢັນກັບອີກຫຼາຍພັນຄົນທີ່ຍັງຢູ່ຂ້າງນອກ